作者:辛棄疾
標題:哨遍
內容:池上主人，人適忘魚，魚適還忘水。洋洋乎，翠藻青萍裡。想魚兮、無便於此。嘗試思，莊周正談兩事。一明豕蝨一羊蟻。說蟻慕於羶，於蟻棄知，又說於羊棄意。甚蝨焚於豕獨忘之。卻驟說於魚為得計。千古遺文，我不知言，以我非子。子固非魚，噫。魚之為計子焉知。河水深且廣，風濤萬傾堪依。有網罟如雲，鵜鶘成陣，過而留泣計應非。其外海茫茫，下有龍伯，飢時一啖千里。更任公五十犗為餌。使海上人人厭腥味。似鯤鵬、變化能幾。東遊入海，此計直以命為嬉。古來謬算狂圖，五鼎烹死，指為平地。嗟魚欲事遠遊時。請三思而行可矣。